钦定古今图书集成/明伦汇编/官常典/第009卷 > 陶唐氏
## 钦定古今图书集成/明伦汇编/官常典/第009卷 > 陶唐氏

### 帝尧封弃于邰契于商阏伯于宋实沉于大夏兄子元元于中路子朱于丹庶子于留

按《诗经大雅》：“厥初生民，时维姜嫄，生民如何，克禋克
祀，以弗无子。履帝武敏歆，攸介攸止，载震载夙，载生
载育，时维后稷，诞弥厥月，先生如达，不坼不副，无菑
无害，以赫厥灵。上帝不宁，不康禋祀，居然生子，诞寘
之隘巷，牛羊腓字之，诞寘之平林，会伐平林，诞寘之
寒冰，鸟覆翼之。鸟乃去矣，后稷呱矣，实覃实𬣙，厥声”
载路，诞实匍匐，克岐克嶷，以就口食。蓺之荏菽，荏菽
斾斾，禾役穟穟，麻麦幪幪，瓜瓞唪唪，诞后㮨之，穑有
相之道，茀厥丰草，种之黄茂，实方实苞，实种实褒，实
发实秀，实坚实好，实颖实栗，即有邰家室，诞降嘉种，
维秬维秠，维穈维𦬊。恒之秬秠，是获是亩；恒之穈𦬊，
是任是负，以归肇祀，诞我祀如何，或舂或揄，或簸或
蹂。释之叟叟，烝之浮浮。载谋载惟，取萧祭脂，取羝以
軷，载燔，载烈以兴。嗣岁，卬盛于豆。于豆于豋，其香始
升，上帝居歆，胡臭亶时，后稷肇祀，庶无罪悔，以迄于
今。

〈传〉邰，《姜嫄》之国也。尧见天因邰而生后稷，故国后稷于邰，命使事天以显神，顺天命耳。〈笺〉以此成功，尧改封于邰，就其成国之家室，无变更也。〈疏〉此邰为后稷之母家，其国当自有君，所以得封后稷者，或时君绝灭，或迁之他所也。《中候握河纪》云：“尧即政七十年，受《河图》。其末云：‘斯封稷、契、皋陶赐姓号’。”注云：“或云七十二年，斯此封。”三臣止言封号，不道其时，功成即封。此言成功，盖治水毕后，地平天成之时也。稷之功成，实在尧世，其封于邰，必是尧之封矣。故此《笺》及《传》皆以为“尧。”

按：《诗经商颂元鸟》篇：“天命元鸟，降而生商。”

〈笺〉鳦遗卵，娀氏之女，简狄吞之而生契，为尧司徒，有功封商。尧知其后将兴，又锡其姓焉。

按《长发》篇：“濬哲维商，长发其祥，洪水芒芒。禹敷下土
方外，大国是疆，幅𢄙既长，有娀方将。帝立子生商。”

〈笺〉“《帝黑帝》也。”禹敷下土之时，有娀氏之国。亦始广大。有女简狄。吞鳦卵而生契。尧封之于商。

元王桓拨，“受小国是达，受大国是达。率履不越，遂视
既发。”

〈笺〉始尧封之商为小国。舜之末年，乃益其土地为大国，皆能达其教令。〈疏〉知尧封为小国，舜益为大国者，《中候》《握河纪》说尧云：“斯封，稷、契、皋陶赐姓号。”是尧封之也。考《河命》说舜之事云：“褒赐群臣，赏爵有功。稷、契、皋陶益土地。”是舜益地为大国也。自殷以上，大国百里，《握河纪》注云：“稷、契，公也。”公即《周礼》三公八命，其出封加一等。然则尧之封契，已应百里，便是土地之极。而又益之者，以其身有大功特

加褒赐，如周之赐鲁、卫之属，越礼特赐。既赐之后，不必止于百里而已。

按《左传昭公元年》：子产曰：“昔高辛氏有二子，伯曰阏
伯，季曰实沈，居于旷林，不相能也，日寻干戈，以相征
讨。后帝不臧，迁阏伯于商丘，主辰，商人是因，故辰为
商星。迁实沈于大夏，主参，唐人是因，以服事夏商。”

〈注〉《后帝》，谓尧也。

按《史记殷本纪》，殷契母曰简狄，有娀氏之女，为帝喾
次妃，生契。契长而佐禹治水有功。帝舜乃命契曰：“百
姓不亲，五品不训。汝为司徒，而敬敷五教，五教在宽。
封于商，赐姓子氏。”按《周本纪》：周后稷名弃，其母有
邰氏女曰姜原。姜原为帝喾元妃，生弃。弃为儿时，其
游戏好种树麻菽，麻菽美。及为成人，遂好耕农，相地
之宜，宜谷者稼穑焉，民皆法则之。帝尧闻之，举弃为
农师，天下得其利，有功。帝舜曰：“弃，黎民始饥，尔后稷
播时百谷。”封弃于邰，号曰后稷，别姓姬氏。

按《路史》：“帝喾高辛氏上妃。有骀氏曰姜嫄，清净专一，
而好稼穑，衣帝衣履。帝敏居期而生弃。弃惟元子，披
颐象亢，弃之每异，嫄乃收之，爰名曰弃，而字之曰度
辰。性敷而仁，戏惟黍稷，长研耕稼，为唐天官。虞帝乃
国之漦号，后稷次妃。有娀氏曰简狄，仁而有礼，饮食
必鼓。感乙致胎，疈而生𥜿。𥜿，契也，聪明而仁，尧命司”
徒，使布五教而民辑。及虞不废，是以受商，赐姓子氏，
商人谓之“元王。”〈漦即邰疈音辟又音擘音复𥜿即契〉

〈注〉“漦”与邰同，武功邰城是也。契所封乃华阴郑县有栾都城，故潘邑也。《世本》谓“契居蕃”，是矣。《中候握河纪》云：“弃契皆尧封。”《长发笺》云：“尧小封，舜末年，益为大。”妄也。

次妃有陬氏，曰常羲，生太子𢈻及月十二八元。实沈
阏伯、晏龙、叔戏，巫人续牙。猒，越也。实沈阏伯居旷林，
干戈日寻。后帝不臧，迁阏于宋，是为商。沈于大夏，是
为参。续牙友舜于贫，贵而遗之，为续氏。高辛崩而帝
𢈻立，袭高辛氏。帝𢈻之立不善，九载，以其仲立，是为
尧，有子元元，尧封之于中路，历夏侯服。　帝尧陶唐
氏“在位七十三载，召舜而命以位，正月上日授终于
天府，而遂老焉。越岁仲春，赏侯伯，封偰弃。”

〈注〉《世纪》：“始封稷、契、皋陶，褒进伯禹。”

初娶富宜氏曰皇，生朱骜、佷、媢克兄弟为阋，《嚚讼》嫚，
游而朋淫。帝悲之，为制奕棋以闲其情，使出就丹。朱
之兄考监明先死而不得立。庶弟九，其封于留者为
留氏。　帝舜有虞氏申锡群后，封弃百里之骀，赐姓
妘氏；封契七十里之商，赐姓子氏。皆益命以为公。〈按尚

《书》：“尧七十载四岳荐舜，又三载使陟帝位，舜遂班瑞群后。” 是时如稷、契者，谅已封矣，至舜特申锡之耳。玩诸书自明稷、契于唐尧为同父，故编入宗藩，与他隔朝受封者别。